b"\n_START_ARTICLE_\nSlovenski prevodi Svetega pisma\n_START_PARAGRAPH_\nSlovenski prevodi Svetega pisma imajo svoj za\xc4\x8detek v protestantskem duhovniku Primo\xc5\xbeu Trubarju, ki je s prevajanjem za\xc4\x8del leta 1555 (prevod Evangelija po Mateju) in ga kon\xc4\x8dal z izdajo zadnjega dela prevoda celotne Nove zaveze leta 1577. Od takrat pa do danes se je zvrstilo precej\xc5\xa1nje \xc5\xa1tevilo prevodov, sprva protestantskih, nadalje katoli\xc5\xa1kih, danes pa ekumenskih, saj pri prevajanju sodelujejo tudi druge kr\xc5\xa1\xc4\x8danske cerkvene skupnosti, ki so dejavne v Sloveniji.\n_START_SECTION_\nZgodovina prevajanja\n_START_PARAGRAPH_\nPrve drobce svetopisemskih prevodov najdemo \xc5\xbee v Bri\xc5\xbeinskih spomenikih, kjer sta dva neposredna navedka (I, 33-35 = Mt 25,34; II, 44-56 = Mt 25,35) ter ve\xc4\x8d literarnih namigov. \xc5\xa0e bolj to velja za Celov\xc5\xa1ki in Starogorski rokopis, saj sta njuna prva dva dela pravzaprav prevoda svetopisemskih besedil: O\xc4\x8de na\xc5\xa1 (Mt 6,9-13) in Zdrava Marija (Lk 1,28.42)._NEWLINE_Prvi prevod celotnega Svetega pisma je opravil Kr\xc4\x8dan Jurij Dalmatin. Prevod je kon\xc4\x8dal leta 1578, vendar je bil zaradi razli\xc4\x8dnih zapletov natisnjen \xc5\xa1ele 5 let pozneje, natan\xc4\x8dneje od 28. maja do 9. novembra 1583, \xc4\x8deprav knjiga nosi letnico 1584.\n_START_SECTION_\nPrevodi v prekmur\xc5\xa1\xc4\x8dino\n_START_PARAGRAPH_\nV 18. stoletju je bilo Sveto pismo deloma prevedeno v prekmur\xc5\xa1\xc4\x8dino. Leta 1771 je \xc5\xa0tefan K\xc3\xbczmi\xc4\x8d na Ogrskem prevedel Novo zavezo (Nouvi Z\xc3\xa1kon). To je bil prvi temelj prekmurskega knji\xc5\xbenega jezika. Katoli\xc5\xa1ki dekan Slovenske okrogline (Prekmurje in Porabje) Miklo\xc5\xa1 K\xc3\xbczmi\xc4\x8d je leta 1780 prevedel odlomke iz katoli\xc5\xa1kega Svetega pisma (Szv\xc3\xa9ti evangyeliomi). Napisal je tudi delo, v katerem je prevedel nekaj zgodb iz Stare zaveze (Summa szt\xc3\xa1roga i nouvoga testamentoma)._NEWLINE_V 19. stoletju je Aleksander Terplan, evangeli\xc4\x8danski duhovnik, prevedel zgodbe iz evangeli\xc4\x8danske Stare zaveze (Dvakrat 52 Bibliszke Historie), pa tudi psalme (Knige 'zolt\xc3\xa1rszke). Jano\xc5\xa1 Kardo\xc5\xa1 (M\xc3\xa1la historia bibliszka, Moses i Josua), \xc5\xa0tefan Selmar (Zgodbe Szt\xc3\xa1roga i N\xc3\xb3voga Z\xc3\xa1kona) in Peter Kolar (M\xc3\xa1la biblia z-kejpami) sta napravila skraj\xc5\xa1ane prevode iz Svetega pisma."